Затым Тамара Мацкевіч прадставіла новае выданне ТБШ “Актыўная ацэнка ў дзеянні: вопыт настаўнікаў Беларусі”. У метадычнага дапаможніка — каля 150 аўтараў з усіх рэгіёнаў Беларусі, якія цягам пяці гадоў навучаліся на дыстанцыйных курсах Таварыства беларускай школы, асвоілі адну з найбольш эфектыўных методык у свеце (“Актыўная ацэнка”), адаптавалі яе да свайго прадмета і працавалі па ёй. Прычым, гэтая методыка, прыдатная ад дзіцячага садка да вышэйшай школы, дазваляе матываваць вучняў да навучання, прывіваць ім адказнасць за свае поспехі ў вучобе і жыцці, бо ставіць ва ўмовы супрацоўніцтва настаўніка і вучня. Дарэчы, гэтай методыкай, заснаванай на ідэях выбітнага беларускага псіхолага Льва Выгоцкага, карыстаюцца найбольш паспяховыя ў галіне адукацыі краіны, у тым ліку Фінляндыя. Нідэрланды, Польшча і Вялікабрытанія. Зараз па гэтай методыцы працуюць 10 беларускіх школ.